སྤྱི་བྱིངས་རིག་གནསཞེས་པ་དེ་རིག་གནས་དང་ཁྲོམ་རའི་བར་གྱི་འགལ་འབྲེལ་གསལ་ཁ་འབྱེད་པའི་ཐ་སྙད་གལ་ཆེན་ཞིག་ཡིན།སྤྱི་བྱིངས་རིག་གནས་ནི་ཐད་ཀར་ཁྲོམ་རའི་དགོས་མཁོ་དང་འབྲེལ་ཞིང་།སྨྱན་སྦྱོར་ཚན་པ་མང་དུ་འཕེལ་བའི་རྒྱུ་ལས་བྱུང་བ་ཡིན།དེང་སྐབས་བོད་ཀྱི་ཁྲོམ་རའང་གོང་འཕེལ་འགྲོ་བ་དང་།སྨྱན་སྦྱོར་ཚན་པ་ཇེ་མང་སོང་བའི་དབང་གིས་སྤྱི་བྱིངས་རིག་གནས་ཀྱང་འཕེལ་རྒྱས་གང་ཙམ་སོང་བའི་ཉེར་ལེན་ལས།བོད་སྨན་དང་།བོད་སྤོས།ཐང་གལྷ་མོའི་ཟློས་གར་ཚོགས་པ་སོགས་དམངས་ཁྲོད་ཀྱི་རིག་གནས་ཁྲོམ་རའི་སྟེང་བསྐྱོད་འགོ་བརྩམས་པ་དང་།དེ་དག་གིས་ཁྲོམ་རའི་སྟེང་དུ་གཞི་རྐང་ཚུགས་ཆེད་སྨྱན་སྦྱོར་ཚན་པ་ཁག་གི་ཐོག་ནས་སོ་སོའི་ཁྱད་ཆོས་དང་ཐོན་རྫས་དྲིལ་བསྒྲགས་བྱེད་ཀྱི་ཡོད་པས།སྤྱི་བྱིངས་རིག་གནས་ཀྱི་ཁྱད་ཆོས་ཆེས་ཆེར་ལྡན།འོན་ཏེ།དེ་དག་ཁྲོམ་རའམ་མི་རྣམས་ཀྱི་ངོ་ན་ཐོན་སྐབས་དམངས་ཁྲོད་རིག་གནས་ཀྱི་རྣམ་པའི་ཐོག་ནས་མངོན་བཞིན་ཡོད་པ་ལས།སྤྱི་བྱིངས་རིག་གནས་ཀྱི་ངོ་བོ་དེ་ཡིབ་སྦས་ཀྱི་ངང་དུ་གནས།དེ་ནི་ཁེ་ལས་སམ་ཚོགས་པ་དེ་དག་གི་འགན་འཛིན་པར་བཅར་འདྲི་བྱེད་སྐབས་ཤེས་ཐུབ་སྟེ།དེ་དག་གིས་སྲོལ་རྒྱུན་ནམ་དམངས་ཁྲོད་རིག་གནས་གོང་འཕེལ་གཏོང་ཆེད་ཀྱི་ཆ་ནས་རང་གི་ཁེ་ལས་སམ་ཚོགས་པ་དེ་བཙུགས་ཚུལ་བརྗོད་པ་ལས།སྲོལ་རྒྱུན་ནམ་དམངས་ཁྲོད་རིག་གནས་དེས་རང་ལ་ཁེ་ཕན་ནམ་འཚོ་བར་ཕན་ཐོགས་ཡོང་ཚུལ་གྱི་ཆ་ནས་བརྗོད་མཁན་ཧ་ཅང་ཉུང་བ་དེ་ལས་ཤེས་ཐུབ།